Shosholoza Meyl-treindiens betyds vir Kersfees hervat(Argieffoto: Facebook) Die Passasierspooragentskap van Suid-Afrika (Prasa) gaan sy langafstand-treindiens Shosholoza Meyl net betyds vir Kersfees hervat. Dié diens is in Maart vanjaar opgeskort weens die Covid-19-pandemie en die bedryfs- en logistieke probleme wat daarmee gepaard gegaan het. “Die kansellering het ŉ negatiewe uitwerking op langafstand-spoorvervoer gehad en ons lojale kliënte is erg verontrief,” lui ŉ verklaring van Prasa. “Gegewe die hoë verkeersvolumes tydens die feestyd, asook padsterftes, bied Shosholoza Meyl aan mense ŉ alternatiewe, veilige en bekostigbare manier van langafstandreis wat ook opeenhoping op ons paaie sal help verminder.” Die eerste treine vertrek op 15 Desember na bestemmings soos Oos-Londen, Johannesburg, Gqeberha (Port Elizabeth), Bloemfontein en Musina. Volgens Prasa sal spesiale fokus geplaas word op verbeterde kliëntediens, verbeterde veiligheid- en gesondheidsmaatreëls vir werkers en pendelaars, die sifting van mense voor ŉ reis, asook die handhawing van sosiale afstande en sanitering voor vertrek, op die roete, en waar passasiers afklim. Die agentskap sê beskikbare plek is reeds beperk en reisigers word aangeraai om hul besprekings so vroeg moontlik te maak. Prasa het ook mense bedank vir hul voortgesette lojaliteit en steun en sê hy sien daarna uit om passasiers weer aan boord te verwelkom.